หนี้ประเทศพุ่งแตะ7ล้านล้าน
สบน.เผยหนี้สาธารณะเพิ่มขึ้นตามการขยายตัวของเศรษฐกิจ ชี้รัฐบาลกู้ชดเชยขาดดุลพ่วงลงทุนเพิ่ม 5.5 แสนล้าน
1 ก.พ. 2562

สบน.เผยหนี้สาธารณะเพิ่มขึ้นตามการขยายตัวของเศรษฐกิจ ชี้รัฐบาลกู้ชดเชยขาดดุลพ่วงลงทุนเพิ่ม 5.5 แสนล้าน
นายธีรัชย์ อัตนวานิช ที่ปรึกษาด้านตลาดตราสารหนี้ สำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 31 ธ.ค. 2561 มีจำนวน 6.83 ล้านล้านบาท คิดเป็น 41.80% ของอัตราการขยายตัวของเศรษฐกิจ หรือจีดีพี แบ่งเป็นหนี้รัฐบาล 5.55 ล้านล้านบาท หนี้รัฐวิสาหกิจ 9.37 แสนล้านบาท หนี้รัฐวิสาหกิจที่เป็นสถาบันการเงินรัฐบาลค้ำประกัน 3.36 แสนล้านบาท และหนี้หน่วยงานของรัฐ 7,867 ล้านบาท
นอกจากนี้ หนี้สาธารณะยังแบ่งเป็นหนี้ในประเทศ 6.57 ล้านล้านบาท หรือ 96.27% และหนี้ต่างประเทศ 2.54 แสนล้านบาท หรือ 3.73% ของหนี้สาธารณะคงค้าง และหนี้สาธารณะ คงค้างแบ่งตามอายุคงเหลือ ได้แก่ หนี้ระยะยาว 5.97 ล้านล้านบาท หรือ 87.37% และหนี้ระยะสั้น 8.63 แสนล้านบาท หรือ 12.63% ของหนี้สาธารณะคงค้าง
นายธีรัชย์ กล่าวว่า เงินกู้เพื่อชดเชยการขาดดุลงบประมาณและการบริหารหนี้สาธารณะเพิ่มขึ้นสุทธิ 2.26 หมื่นล้านบาท ทั้งนี้เป็นไปตามแผนการกู้เงินปีงบประมาณ 2562 ที่ตั้งขาดดุลไว้ถึง 4.5 แสนล้านบาท
สำหรับการกู้เพื่อการลงทุนโครงสร้างพื้นฐานและความก้าวหน้าของโครงการจากแหล่งเงินกู้ในประเทศเพิ่มขึ้น 4,119 ล้านบาท เมื่อแล้วเสร็จคาดว่าจะสร้างผลตอบแทนทางเศรษฐกิจและสังคม
ขณะเดียวกันหนี้ที่รัฐบาลค้ำประกันเพิ่มขึ้น 204 ล้านบาท หนี้ที่รัฐบาลไม่ค้ำประกันเพิ่มขึ้น 1,491 ล้านบาท
ด้านหนี้ที่รัฐบาลกู้เพื่อชดใช้ความเสียหายให้แก่กองทุนเพื่อการฟื้นฟูและพัฒนาระบบสถาบันการเงินลดลงจากเดือนก่อนหน้า 1,000 ล้านบาท และหนี้ต่างประเทศลดลง 309 ล้านบาท
นอกจากนี้ ยังมีหนี้รัฐวิสาหกิจที่เป็นสถาบันการเงิน 3.36 แสนล้านบาท ลดลง 1,614 ล้านบาท และหนี้หน่วยงานของรัฐ 7,867 ล้านบาท ลดลง 597 ล้านบาท
สำหรับหนี้สาธารณะ ณ สิ้นปี 2560 มีจำนวน 6.37 ล้านล้านบาท คิดเป็น 41.76% ของจีดีพี แบ่งเป็นหนี้รัฐบาล 5.02 ล้านล้านบาท หนี้รัฐวิสาหกิจ 9.4 แสนล้านบาท หนี้รัฐวิสาหกิจที่เป็นสถาบันการเงิน 3.93 แสนล้านบาท และหนี้หน่วยงานของรัฐ 1.06 หมื่นล้านบาท